[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 27.4.2010

COM(2010)182 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, κατ' εφαρμογή του σημείου 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση (EGF/2010/000 TA 2010 – τεχνική βοήθεια με πρωτοβουλία της Επιτροπής)

ΑΙΤΙΟΛΟΓΙΚΗ ΕΚΘΕΣΗ

H διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[1] επιτρέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) (σημείο 28) εντός του ετήσιου ανώτατου ορίου των 500 εκατομμυρίων ευρώ, πέραν των ποσών για τους αντίστοιχους τομείς του δημοσιονομικού πλαισίου.

Οι κανόνες που ισχύουν για τις συνεισφορές από το ΕΤΠ θεσπίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2].

ΣΥΝΟΨΗ ΤΗΣ ΑΙΤΗΣΗΣ ΚΑΙ ΑΝΑΛΥΣΗ

Κύρια στοιχεία:

Αριθ. αναφοράς ΕΤΠ EGF/2010/000

Ευρωπαϊκή Επιτροπή Τεχνική βοήθεια

Διοικητικές δαπάνες: προϋπολογισμός σε ευρώ 1 110 000

% διοικητικών δαπανών (ανώτατο όριο: 0,35 %) 0,22 %

Σύμφωνα με το άρθρο 8 παράγραφος 1 του κανονισμού (ΕΚ) αριθ. 1927/2006, το 0,35% του ετήσιου μέγιστου ποσού του ΕΤΠ μπορεί να διατίθεται κάθε χρόνο για τεχνική βοήθεια με πρωτοβουλία της Επιτροπής.

Τεχνική βοήθεια που πρόκειται να χρηματοδοτηθεί και κατανομή των εκτιμώμενων δαπανών της

1. Η συνεισφορά θα χρησιμοποιηθεί για τις δαπάνες που αναφέρονται στο άρθρο 8 παράγραφοι 1 και 4 και στο άρθρο 9 παράγραφος 2 του κανονισμού (ΕΚ) αριθ. 1927/2006, όπως περιγράφονται κατωτέρω.

2. Παρακολούθηση : Η Επιτροπή προγραμματίζει μια σειρά παράλληλων μελετών σχετικά με την υλοποίηση των τρεχουσών υποθέσεων του ΕΤΠ. Στις μελέτες αυτές θα εξεταστούν η υλοποίηση, τα δυνατά σημεία και οι αδυναμίες, θα διαπιστωθούν οι επιτυχίες και θα εξαχθούν συμπεράσματα για μελλοντικές υποθέσεις, ενώ θα αποκτήσουν οι αξιολογητές χρήσιμο πρωτογενές υλικό. Οι πρώτες δέκα μελέτες θα ξεκινήσουν το 2010, με προϋπολογισμό περίπου 25 000 ευρώ για την κάθε μία, δηλαδή με συνολικό προϋπολογισμό 250 000 ευρώ.

3. Πληροφόρηση : Ο δικτυακός τόπος του ΕΤΠ, του οποίου η δημιουργία και η διαχείριση εμπίπτουν στην αρμοδιότητα της Επιτροπής δυνάμει του άρθρου 9 παράγραφος 2 του κανονισμού (ΕΚ) αριθ. 1927/2006, θα ενημερώνεται τακτικά και θα διευρύνεται, και όλα τα νέα στοιχεία θα μεταφράζονται σε όλες τις γλώσσες της ΕΕ. Θα τυπωθεί φάκελος Τύπου, και η ετήσια έκθεση του ΕΤΠ θα συντάσσεται, θα μεταφράζεται, θα τυπώνεται και θα δημοσιεύεται. Θα ενισχυθεί η ευαισθητοποίηση για το ΕΤΠ και η προβολή του. Το ΕΤΠ θα αποτελεί το αντικείμενο διαφόρων δημοσιεύσεων και οπτικοακουστικών δραστηριοτήτων της Επιτροπής. Το κόστος που προβλέπεται για τις θέσεις αυτές εκτιμάται σε 240 000 ευρώ το 2010.

4. Δημιουργία βάσης γνώσης : Θα διενεργηθεί μελέτη με σκοπό τη συλλογή στοιχείων για διάφορες φάσεις των υποθέσεων απολύσεων και για τις ατομικές εμπειρίες των εργαζομένων, τόσο κατά την απόλυση όσο και κατά την επιστροφή στην απασχόληση, με τη σύναψη σύμβασης παροχής υπηρεσιών ύψους 50 000 ευρώ. Η Επιτροπή χρειάζεται τις μελέτες αυτές για τη βελτίωση της εφαρμογής του κανονισμού (ΕΚ) αριθ. 1927/2006 στα κράτη μέλη.

5. Διοικητική και τεχνική υποστήριξη : Η ομάδα εμπειρογνωμόνων για τους αρμόδιους επικοινωνίας για το ΕΤΠ[3], με 27 μέλη, ένα από κάθε κράτος μέλος, θα συνεδριάσει δύο φορές το 2010 και ο προϋπολογισμός για κάθε συνεδρίαση ανέρχεται σε 35 000 ευρώ. Συνολικά, το κόστος των δύο συνεδριάσεων εκτιμάται σε 70 000 ευρώ.

6. Επιπλέον, η Επιτροπή θα διοργανώσει ανταλλαγή επιτυχημένων πρακτικών μεταξύ των κρατών μελών, επιτρέποντας στους συμμετέχοντες που διαθέτουν εμπειρία όσον αφορά την εφαρμογή του ΕΤΠ να συνδεθούν μεταξύ τους σε δίκτυο, με τη βοήθεια εμπειρογνώμονα για την προετοιμασία τεκμηρίωσης και εκθέσεων. Το 2010 μία από τις συνεδριάσεις θα αφιερωθεί στην ανταλλαγή πληροφοριών και εμπειριών με τους ελεγκτές των κρατών μελών που είναι αρμόδιοι για τους ελέγχους του ΕΤΠ. Οι ελεγκτές των κρατών μελών είναι ακόμη άπειροι όσον αφορά το ΕΤΠ, δεδομένου του χρόνου που μεσολαβεί έως ότου οι υποθέσεις είναι ώριμες για τη διενέργεια ελάγχου, και έχουν εκφράσει έντονη επιθυμία να τους δοθεί η δυνατότητα ανταλλαγής πληροφοριών και εμπειριών, μεταξύ τους και με τους ελεγκτές της Επιτροπής. Η διασύνδεση σε δίκτυο εκτιμάται σε 200 000 ευρώ.

7. Αξιολόγηση: Οι δραστηριότητες για την ενδιάμεση αξιολόγηση του ΕΤΠ, όπως προβλέπεται στο άρθρο 17 παράγραφος 1 στοιχείο α) του κανονισμού (ΕΚ) αριθ. 1927/2006, θα αρχίσουν το 2010. Οι συμβάσεις – πλαίσια για την αξιολόγηση εγκρίθηκαν πολύ αργά το 2009 για να μπορέσει το ΕΤΠ να ξεκινήσει την εργασία πέρυσι· επομένως, οι πρώτες υποχρεώσεις αναβλήθηκαν και θα ανέλθουν, όπως αρχικά σχεδιαζόταν, στις 300 000 ευρώ.

Στοιχεία | Αριθμός κατ’ εκτίμηση | Εκτιμώμενο κόστος ανά στοιχείο (σε ευρώ) | Συνολικό κόστος (σε ευρώ) |

Παρακολούθηση: Μελέτες υλοποίησης | 10 | 25 000 | 250 000 |

Δραστηριότητες πληροφόρησης | Διάφορα | Διάφορα | 240 000 |

Δημιουργία βάσης γνώσης | 1 | 50 000 | 50 000 |

Διοικητική και τεχνική υποστήριξη: συνεδριάσεις της ομάδας εμπειρογνωμόνων για τους αρμόδιους επικοινωνίας για το ΕΤΠ | 2 | 35 000 | 70 000 |

Διοικητική και τεχνική υποστήριξη: Εκθεση σχετικά με την εφαρμογή του ΕΤΠ | 2 | 100 000 | 200 000 |

Αξιολόγηση | 1 | 300 000 | 300 000 |

Σύνολο εκτιμωμένων δαπανών | 1 110 000 |

Χρηματοδότηση

8. Ο συνολικός διαθέσιμος ετήσιος προϋπολογισμός του ΕΤΠ ανέρχεται σε 500 εκατ. ευρώ. Το άρθρο 8 παράγραφος 1 του κανονισμού (ΕΚ) αριθ. 1927/2006 ορίζει ότι το 0,35% αυτού του ποσού (δηλαδή 1 750 000 ευρώ) μπορεί να διατίθεται κάθε χρόνο για τεχνική βοήθεια με πρωτοβουλία της Επιτροπής. Αυτή τη στιγμή είναι διαθέσιμο το σύνολο του ποσού για το 2010· ακόμη δεν έχει διατεθεί κανένα ποσό για τεχνική βοήθεια.

9. Η προτεινόμενη συνεισφορά για τεχνική υποστήριξη, με πρωτοβουλία της Επιτροπής, για το 2010 ανέρχεται σε 1 110 000 ευρώ. Μετά την κινητοποίηση αυτού του ποσού, το ποσό των 640 000 ευρώ παραμένει δυνητικά διαθέσιμο, σε περίπτωση περαιτέρω ανάγκης σε μεταγενέστερη φάση στη διάρκεια του έτους.

10. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ που καθορίζεται σύμφωνα με το άρθρο 8 παράγραφος 1 του κανονισμού (EΚ) αριθ. 1927/2006, καθώς και τα υφιστάμενα περιθώρια για την εκ νέου διάθεση πιστώσεων, η Επιτροπή προτείνει την κινητοποίηση του ΕΤΠ για το σύνολο του ποσού που προαναφέρεται, το οποίο θα διατεθεί στο πλαίσιο του τομέα 1α του δημοσιονομικού πλαισίου.

11. Με την παρούσα πρόταση παρέμβασης του Ταμείου, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του Ταμείου και για το απαιτούμενο ποσό. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

12. Η Επιτροπή θα υποβάλει χωριστά αίτηση μεταφοράς για να εγγραφούν στον προϋπολογισμό του 2010 ειδικές πιστώσεις αναλήψεως υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, κατ' εφαρμογή του σημείου 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση (EGF/2010/000 TA 2010 – τεχνική βοήθεια με πρωτοβουλία της Επιτροπής)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση[4], και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[5], και ιδίως το άρθρο 8 παράγραφος 2,

την πρόταση της Επιτροπής[6],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας.

(2) Το πεδίο εφαρμογής του ΕΤΠ επεκτάθηκε στις αιτήσεις που υποβάλλονται μετά την 1η Μαΐου 2009 για να συμπεριλάβει τη στήριξη σε εργαζόμενους που απολύθηκαν ως άμεσο αποτέλεσμα της παγκόσμιας οικονομικής και χρηματοπιστωτικής κρίσης.

(3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ανώτατου ετήσιου ορίου των 500 εκατ. ευρώ.

(4) Ο κανονισμός (ΕΚ) αριθ. 1927/2006 ορίζει ότι το 0,35% αυτού του ετήσιου μέγιστου ποσού μπορεί να διατίθεται κάθε χρόνο για τεχνική υποστήριξη με πρωτοβουλία της Επιτροπής. Συνεπώς, η Επιτροπή προτείνει τη διάθεση ποσού ύψους 1 110 000 ευρώ.

(5) Επομένως, το ΕΤΠ πρέπει να κινητοποιηθεί ώστε να παράσχει τεχνική βοήθεια με πρωτοβουλία της Επιτροπής.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 1 110 000 ευρώ σε πιστώσεις αναλήψεως υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ L 406 της 30.12.2006, σ. 1.

[3] http://ec.europa.eu/transparency/regexpert/detail.cfm?ref=2100

[4] ΕΕ C 139 της 14.6.2006, σ. 1.

[5] ΕΕ L 406 της 30.12.2006, σ. 1.

[6] ΕΕ C […] της […], σ. […].